北亭
作者：白居易
朝代：唐

paragraphs: 廬宮山下州，湓浦沙邊宅。
宅北倚高岡，迢迢數千尺。
上有青青竹，竹間多白石。
茅亭居上頭，豁達門四闢。
前楹卷簾箔，北牖施牀席。
江風萬里來，吹我涼淅淅。
日高公府歸，巾笏隨手擲。
脫衣恣搔首，坐臥任所適。
時傾一杯酒，曠望湖天夕。
口詠獨酌謠，目送歸飛翮。
慙無出塵操，未免折腰役。
偶獲此閑居，謬似高人跡。